טור מנוקד אורח חיים תצג
נוֹהֲגִים בְּכָל הַמְּקוֹמוֹת שֶׁלֹּא לִישָׁא אִשָּׁה בֵּין פֶּסַח לְעַצֶרֶת.
וְהַטַּעַם - שֶׁלֹּא לְהַרְבּוֹת בְּשִׂמְחָה, שֶׁבְּאוֹתוֹ זְמַן מֵתוּ תַּלְמִידֵי רַבִּי עֲקִיבָא.
וְכָתַב הַרִי"ץ גִיאַת: דַּוְקָא נִשּׂוּאִין שֶׁהוּא עִקָּר שִׂמְחָה, אֲבָל לְּאָרֵס וּלְקַדֵּשׁ שַׁפִּיר דָּמִי.
וְנִשּׂוּאִין נַמִּי - מִי שֶׁקָּפַץ וְכָנַס אֵין עוֹנְשִׁין אוֹתוֹ.
אֲבָל אִם בָּא לַעֲשׂוֹת בַּתְּחִלָּה, אֵין מוֹרִין לוֹ לַעֲשׂוֹת כָּךְ.
וְכָזֶה הוֹרוּ הַגְּאוֹנִים.

וְיֵשׁ מְקוֹמוֹת שֶׁנָּהֲגוּ שֶׁלֹּא לְהִסְתַּפֵּר.
וְיֵשׁ מִסְתַּפְּרִים מִלַ"ג בָּעֹמֶר וָאֵילָךְ, שֶׁאוֹמְרִים שֶׁאָז פָּסְקוּ מִלָּמוּת.

מָצָאתִי כָּתוּב: מִנְהָג שֶׁלֹּא לַעֲשׂוֹת מְלָאכָה מִפֶּסַח וְעַד עֲצֶרֶת, מִשְּׁקִיעַת הַחַמָּה עַד שַׁחֲרִית, מִשּׁוּם תַּלְמִידֵי רַבִּי עֲקִיבָא, שֶׁמֵּתוּ סָמוּךְ לִשְׁקִיעַת הַחַמָּה, וְנִקְבְּרוּ אַחַר שְׁקִיעַת הַחַמָּה, וְהָיָה הָעָם בְּטֵלִין מִמְּלָאכָה, עַל כֵּן גָּזְרוּ שֶׁלֹּא לַעֲשׂוֹת שִׂמְחָה בֵּינְתַיִם.
וְנָהֲגוּ הַנָּשִׁים שֶׁלֹּא לַעֲשׂוֹת מְלָאכָה מִשֶּׁתִּשְׁקַע הַחַמָּה.
וְעוֹד - שֶׁאָנוּ סוֹפְרִים הָעֹמֶר אַחַר שְׁקִיעַת הַחַמָּה, וּכְתִיב: "שֶׁבַע שַׁבָּתוֹת תְּמִימֹת תִּהְיֶינָה", מִלְּשׁוֹן שְׁבוֹת, וּלְשׁוֹן שְׁמִיטָה שֶׁבַע שַׁבָּתוֹת, וּכְתִיב: "וְסָפַרְתָּ לְךָ שֶׁבַע שַׁבְּתֹת שָׁנִים" וּכְתִיב: "שִׁבְעָה שָׁבֻעֹת תִּסְפָּר לָךְ" - מִכָּאן שֶׁהַסְּפִירָה בְּבֵית דִּין, מַה שְׁנַת הַשְּׁמִיטָה אָסוּר בִּמְלָאכָה – אַף זְמַן סְפִירַת הָעֹמֶר, דְּהַיְנוּ לְאַחַר שְׁקִיעַת הַחַמָּה, אָסוּר בִּמְלָאכָה.